ราคาทองปิดร่วงหลังประธานเฟดยันขึ้นดอกเบี้ยปีนี้
สัญญาทองคำตลาดนิวยอร์กปิดร่วงลงเมื่อคืนนี้ (16 ก.ค.) หลังจากนางเจเน็ต เยลเลน ประธานธนาคารกลางสหรัฐ (FED) ยืนยันในการแถลงต่อสภาคองเกรสวันที่สองว่า เฟดจะปรับขึ้นอัตราดอกเบี้ยภายในปีนี้ ซึ่งถ้อยแถลงดังกล่าวส่งผลให้สกุลเงินดอลลาร์แข็งค่าขึ้น และสร้างแรงกดดันต่อบรรยากาศการซื้อขายในตลาดทองคำด้วย
17 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 3.5 ดอลลาร์ หรือ 0.31% ปิดที่ 1,143.90 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 6.4 เซนต์ ปิดที่ 14.984 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 10.1 ดอลลาร์ ปิดที่ 1,011.60 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 10.95 ดอลลาร์ ปิดที่ 631.95 ดอลลาร์/ออนซ์
สัญญาทองคำร่วงลงต่อเนื่องจากเมื่อวันพุธ หลังจากนางเยลเลนยืนยันในการแถลงต่อสภาคองเกรสวันที่สองว่า เฟดจะปรับขึ้นอัตราดอกเบี้ยภายในปีนี้ ถ้อยแถลงดังกล่าวของประธานเฟดส่งผลให้สกุลเงินดอลลาร์แข็งค่าขึ้น และทำให้สัญญาทองคำซึ่งซื้อขายในรูปสกุลเงินดอลลาร์นั้น มีความน่าดึงดูดใจน้อยลงสำหรับนักลงทุนที่ถือสกุลเงินอื่นๆ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับขึ้น 0.49% แตะที่ 97.63% เมื่อคืนนี้